b'\n_START_ARTICLE_\nQatar-krisen\n_START_PARAGRAPH_\nQatar-krisen var en diplomatisk krise mellem Qatar p\xc3\xa5 den ene side og Saudi Arabien, Egypten, Forenede Arabiske Emirater, Bahrain, Yemen, Libyen og Maldiverne p\xc3\xa5 den anden side. Krisen startede 5. juni 2017.\n_START_SECTION_\nBaggrund\n_START_PARAGRAPH_\nDet startede med, at Saudi Arabien afbr\xc3\xb8d de diplomatiske forbindelser til Qatar, for at beskytte sig mod "terrorisme og ekstremisme". De lukkede derudover gr\xc3\xa6nsen til Qatar med samme begrundelse. Efterf\xc3\xb8lgende fulgte Egypten trop, fordi de var utilfredse med Qatars p\xc3\xa5st\xc3\xa5ede st\xc3\xb8tte til Det Muslimske Broderskab (som Egypten betragter som en terrororganisation), Hamas og Hizbollah, der alle er Irans allierede. Forenede Arabiske Emirater og Bahrain kom med samme melding. Til sidst kom Yemen med i gruppen af utilfredse lande. If\xc3\xb8lge Lars Erslev Andersen handlede krisen ogs\xc3\xa5 om, at Saudi Arabien \xc3\xb8nsker, at f\xc3\xa5 Qatar med i alliancen mod Iran._NEWLINE_If\xc3\xb8lge CNN skyldtes krisen to aftaler, der blev underskrevet henholdsvis 23. november 2013 og 16. november 2014. Den f\xc3\xb8rste aftale (Riyad-aftalen) havde deltagelse af Saudi Arabien, Kuwait og Qatar. Aftalen siger blandt andet, at man ikke m\xc3\xa5 st\xc3\xb8tte Det Muslimske Broderskab (hvilket Qatar p\xc3\xa5st\xc3\xa5s at st\xc3\xb8tte). Det fremg\xc3\xa5r ogs\xc3\xa5, at man ikke m\xc3\xa5 st\xc3\xb8tte s\xc3\xa5kaldt "fjendtlige medier" - her sigtes mod Al Jazeera, der finansieres af Qatar. Den anden aftale (kaldet tophemmelig) havde udover de f\xc3\xb8rn\xc3\xa6vnte ogs\xc3\xa5 deltagelse af Bahrain, Abu Dhabi og Forenede Arabiske Emirater. I denne aftale n\xc3\xa6vnes Al Jazeera direkte._NEWLINE_Qatar blev 23. juni 2017 via Kuwait (som agerer m\xc3\xa6gler i krisen) m\xc3\xb8dt af tretten krav, som Qatar havde ti dage til at opfylde Det kr\xc3\xa6vedes blandt andet, at de lukkede Al Jazeera, begr\xc3\xa6nsede forbindelserne med Iran (der er Saudi Arabiens \xc3\xa6rkefjende) og lukkede en tyrkisk milit\xc3\xa6rbase. De skulle ogs\xc3\xa5 betale erstatninger og indstille st\xc3\xb8tten til udenlandske oppositionsgrupper. Qatar afviste at b\xc3\xb8je sig for kravene. I begyndelsen af juli blev fristen forl\xc3\xa6nget med to d\xc3\xb8gn. Senere p\xc3\xa5 m\xc3\xa5neden blev kravet omformuleret til seks principper om at bek\xc3\xa6mpe terrorisme og ekstremisme og stoppe provokationer. Qatar afviste at acceptere krav, der truer deres suver\xc3\xa6nitet eller folkeretten.\n_START_SECTION_\nInternationale reaktioner\n_START_PARAGRAPH_\nKrisen fik USA\'s udenrigsminister Rex Tillerson til at appellere til de deltagende lande om at oph\xc3\xa6ve blokaden, da det g\xc3\xa5r ud over indsatsen mod Islamisk Stat, eftersom USA\'s st\xc3\xb8rste milit\xc3\xa6rbase i Mellem\xc3\xb8sten er placeret i Qatar. Ruslands pr\xc3\xa6sident Vladimir Putin opfordrer de stridende parter til fors\xc3\xb8ge med diplomati._NEWLINE_Den franske pr\xc3\xa6sident, Emmanuel Macron, opfordrede alle parter til at bevare roen, men den tyske udenrigsminister Sigmar Gabriel anklagede USA\'s pr\xc3\xa6sident Donald Trump (der ensidigt st\xc3\xb8tter Saudu Arabien) for at \xc3\xb8ge konflikten i Mellem\xc3\xb8sten og advarede desuden mod at isolere Qatar. Den tyrkiske pr\xc3\xa6sident Recep Tayyip Erdogan st\xc3\xb8ttede derimod ensidigt Qatar.'